Bruce Willis roep loopbaan vaarwelBruce Willis op 11 Oktober 2019 by die première van ‘Motherless Brooklyn’ in New York. (Foto: Angela Weiss/AFP) Bruce Willis se familie het aangekondig dat hy sy akteursloopbaan vaarwel roep nadat hy met afasie gediagnoseer is. Die toestand tas ŉ persoon se vermoë om te praat en skryf aan. Willis (67) se familie, ook sy vrou, Emma Heming Willis, en eksvrou, Demi Moore, het in ŉ gesamentlike verklaring sy toestand op Instagram bekend gemaak. Afasie “het ŉ invloed op sy kognitiewe vermoë”, lui die verklaring. Afasie word gewoonlik aangebring deur skade aan die linkerkant van die brein, byvoorbeeld deur ŉ beroerte. Willis is bekend vir sy rol as John McClane in die Die Hard-flieks. Hy was ook in flieks soos The Sixth Sense, Armageddon, Lucky Number Slevin en Moonrise Kingdom te sien. “Na vele oorwegings gaan Bruce wegstap van die loopbaan wat soveel vir hom beteken het,” het die familie geskryf. “Dit is ŉ uiters uitdagende tyd vir ons familie en ons waardeer julle volgehoue liefde, deernis en ondersteuning.” Willis het vyf dogters, drie saam met Moore en twee saam met Heming Willis. Hy het sy loopbaan in die vroeë 1980’s begin, maar het eers byna ŉ dekade later ŉ huishoudelike naam geraak nadat hy teenoor Cybil Shepherd in die televisiereeks Moonlighting gespeel het. Hy het in 1988 in die eerste Die Hard-fliek gespeel. Hy is vir vyf Golden Globe-toekennings benoem en het een vir Moonlighting ingeoes. Hy is ook vir drie Emmy-toekennings benoem en het twee gewen. Talle akteurs en ander sterre het hulle meelewing met Willis op sosiale media uitgespreek. Bykomende bron: BBC Bruce Willis en sy vrou, Emma Heming Willis, op 11 Oktober 2019 by die première van ‘Motherless Brooklyn’ in New York. (Foto: Angela Weiss/AFP) A post shared by Rumer Willis (@rumerwillis)